Karen Kingsbury, USA Today- en New York Times-topverkoperskrywer, is Amerika se gewildste inspirerende romanskrywer. Daar het al meer as 50 romans uit haar pen verskyn en meer as 25 miljoen van haar boeke is reeds verkoop. Karen en haar man, Don, bly in Nashville, Tennessee.
ENGELEVERGADERING – DIE MISSIE
Daar is ’n eerbiedige stilte wat neerdaal toe die deelnemers hul plekke inneem.
Dit is ’n nuwe span hierdie. ’n Nuwe groep spesiaal gekose reisigers wat vandag hier byeen is om ’n oneindig belangrike stryd aan te pak. ’n Missie met verskriklik baie op die spel. Voor in die vertrek kom Orlon orent en rig hom tot sy volle lengte op. Die mure glim goud en skitter soos edelstene. Lig stroom byna verblindend deur die vensters maar dit lyk asof niemand dit raaksien nie.
Engele is gewoond aan lig.
Orlon staar na die gesigte voor hom. Hy kan hul kommer aanvoel, hul vrae, hul nuuskierigheid. Elkeen van die twintig engele wat hier vergader is, is spesiaal uitgesoek. Versigtig gekies om deel te wees van die span omdat hulle oor ’n seldsame en lieflik eienskap beskik. Iets wat hulle onderskei van ander.
Van al die hemel se engele, verstaan hierdie mededoënde wesens hartsake die beste.
‘Elkeen van julle is geskep vir ’n oomblik soos hierdie.’ Orlon se magtige stem weerklink in die vergaderplek. ‘Ons span het opdrag ontvang om ’n klein groepie van Adam se seuns en dogters se harte te red. Mense wat op die punt staan om geskiedenis te maak.’
Die engele wag in stilte. Hul gesamentlike empatie vul die vertrek met vrede.
You're reviewing: Engele Op 'n Missie Omnibus (Sagteband)